Frie internasjonale stipend 2023: Rapport

Stefanusbarna og Anafora i Egypt

1.-9. oktober 2023 deltok jeg på en gruppereise til Egypt. Arrangører var Lillesand menighet og NMSU. Deltakerne var fra Lillesand, Høvåg, Kristiansand og Birkenes, og hadde tilknytning til ulike menigheter. Omtrent halvparten var ungdommer og unge voksne. Deler av programmet var felles for alle. Noe av tiden var vi delt i to grupper: Voksne og ungdom.

Jeg er sokneprest i Høvåg, hvilket innebærer at jeg gjør tjeneste i to sokn: Høvåg og Lillesand. I 2023 hadde begge menighetene Anafora og Stefanusbarna i Egypt som misjonsprosjekt, via Stefanusalliansen. På turen i oktober besøkte vi begge prosjektene, samt pyramidene og ulike turistattraksjoner i Kairo og Alexandria.

Vi hadde med oss fire dyktige og erfarne reiseledere, blant dem Frode Fjeldbraaten, sokneprest i Lillesand, og Elin Oveland fra NMSU. I tillegg hadde vi en lokal guide som var med oss på bussen store deler av turen: Migo.

Turen ga stort utbytte på mange plan. Å besøke en av Stefanusalliansens barnehager var både forferdelig og fantastisk. Jeg skriver jevnlig andakter i Fædrelandsvennen. En av andaktene mine etter hjemkomsten hadde overskriften «En lomme av himmel i helvetet»

*Minibussene våre kjører langsomt gjennom søppelbyen Moqattam i utkanten av Kairo. De fleste som bor her, tilhører Egypts eldgamle koptiske kirke, og tjener til livets opphold ved å hente søppel inne i byen og sortere det. Gatene er smale. Sollyset når ikke ned hit. De simple husene er mørke av skitt. Det er søppel absolutt over alt. Her bor noen titalls tusen mennesker. Halvparten av barna dør før de fyller fem. En gang døde en baby fordi en rotte spiste på hodet hennes. De som overlever, bor ofte uten strøm og innlagt vann, og med illeluktende og farlig avfall i stua. Vold og seksuelle overgrep er svært vanlig. Analfabetisme, sykdom og rusmisbruk likeså. Å finne en spiselig tomat eller appelsin kan være så mye et barn tør håpe på.*

*Så stopper minibussene. Vi går ut, og ønskes velkommen i et av Stefanusbarnas sentre. Ivrige barn med tindrende øyne stiller seg opp og fremfører det nøye innøvde velkomstropet på engelsk. En av småguttene gir alt. Når velkomstropet er ferdig, er han så andpusten at han må ta en pause, men han er tydelig fornøyd med egen innsats. Vi får papirblomster som barna har laget, og blir tatt med på omvisning. Senteret redder så mange barn de klarer. Vasker føttene deres, setter på dem nye sko, forteller dem i ord og handling at de er verdifulle, gir dem solid teoretisk og praktisk undervisning, lærer dem bibelfortellinger, serverer god og sunn mat, synger og ber med dem, viser dem at det går an å drømme om en god fremtid, og besøker familiene deres hver uke.*

Følgende spørsmål ble veldig nærværende: *Bor Guds kjærlighet i deg også? Hva kaller han deg til å gjøre?*

På Anafora var vi i flere dager, og levde med i stedets rytme. Anafora er et vakkert sted. Maten er god, og menneskenes vennlighet påtakelig. Her er det kort vei fra messen, hvor nattverdelementene løftes opp, til dagliglivet med undervisning og traumebehandling, hvor mennesker løftes opp. Anafora har navnet sitt fra dette: Løft opp! I tillegg har man gjennom hardt arbeid og moderne teknologi fått ørkenen til å blomstre. Her dyrkes mye mat. Jeg tror at mange nordmenns fascinasjon av Anafora skyldes at det på stedet praktiseres en kristendom som er så hel: Dype røtter og stolhet av sin koptiske arv. Et levende forhold til det bibelske universet. Samtidig en tydelig tilstedeværelse i vår tid, med aktiv og jordnær innsats for miljø, fred og rettferdighet – med teologisk begrunnelse. Bønn og rom for stillhet og samtale. Dårlig mobildekning bidrar til det! Praktisk nestekjærlighet. Skjønnhet over alt. Til tross for at den koptiske kirke lever under vanskelige kår, med diskriminering, fattigdom og vold, er her verken bitterhet, hevnlyst eller motløshet.

Vi fikk besøke verksteder for ikonmaling, iotakorsmaling, dypping av lys, snekkerarbeider mm. Noen deltok i innhøsting av hibiscus og transport av små palmer til utplanting. Vi fulgte bønnelivet i hovedkirka, og besøkte den overveldende dekorerte oppstandelseskirka. Vi fikk også mye tid til samtale med biskop Thomas. Møtet med Anafora satte i gang mange spørsmål hos meg: Kan vi ta med impulser herfra hjem til vår egen kirke? Hvordan?

Dette skrev jeg i Fædrelandsvennen om det liturgiske livet på Anafora:

*Klokka er ennå ikke 6 om morgenen. Det er fortsatt mørkt på retreatstedet Anafora. Men jammen har ikke flere av de norske ungdommene stått opp. På vei inni kirka tar de respektfullt av seg skoene. De skal jo inn på hellig grunn. Så finner de seg hver sin bønnekrakk, og setter seg knelende på det fillerye-dekte gulvet. Det er ingenting med morgenmessen som er tilpasset norsk ungdomskultur. Her bruker man en eldgammel liturgi, og selve sangstilen er helt annerledes. Kanskje det er selve annerledesheten som fascinerer? Koptisk morgenmesse her i Egypts ørken skårer skyhøyt på autentisitetsskalaen.*

*Det samme gjør kveldsbønnen. Anaforas egne nonner og arbeidere kneler og sitter sammen med besøkende fra Egypt, Norge og andre land. Det er bare å gi seg over og ta imot den åndelige kraften som finnes på dette stedet. Men én ting er gjenkjennelig: Kyrie eleison. Herre, forbarm deg. En gang var det den blinde Bartimeus som ropte dette til Jesus. I den norske gudstjenesten synger vi Kyrie eleison en enkelt gang. I Egypt gjentas det igjen og igjen. 41 ganger, faktisk. 39 ganger for piskeslagene som rammet Jesu rygg, og de to siste for tornekronen og lansesåret i siden.*

*[Merknad: At vi i Norge synger Kyrie eleison kun én gang, er en underdrivelse.]*

Og dette om oppstandelseskirka:

*Hvis du foretrekker en minimalistisk stil, er muligens ikke Oppstandelseskirka på Anafora helt i din gate. På tak og vegger i den enorme og halvveis nedgravde kirka er det malt bibelfortellinger over alt. Fargene er sterke. Blikkene møter ditt. Her er hele Jesu liv. Her er slektstreet hans og lignelsene han fortalte. Mamma Helena, en finsk dame som har valgt å tilbringe sin pensjonisttid på Anafora, har ledet utsmykningsarbeidet. Noen steder har hun og de andre kunstnerne malt inn vår egen tid. Vi ser Jesus med fanget fullt av barn i moderne klær, og på et litt bortgjemt sted har Mamma Helena malt sitt eget selvportrett: En bjelke stikker ut av det ene øyet hennes mens hun konsentrert prøver å ta en knapt synlig flis ut av en annens øye.*

*Den koptiske kirka i Egypt, som retreat- og undervisningssenteret Anafora tilhører, er svært bibelglad. Flere steder samler tusenvis av ungdommer seg til ukentlig bibelundervisning. Søndagsskolearbeidet har opplevd stor vekst de siste tiårene. Biskop Thomas, Anaforas grunnlegger og visjonsbærer, elsker å stå grytidlig opp for å lese sine daglige 40-50 kapitler i Bibelen og være i Guds nærvær. Bibelen gir kirka kraft og retning.*

Møtet med Stefanusbarna og Anafora var definitive høydepunkt på turen for meg. Jeg må også nevne den lokale guiden, Migo. Han er selv koptisk kristen, utdannet arkeolog. Han klarte på forbilledlig vis å gi oss passe store doser av kunnskap og analyser om Egypts historie, dagens politiske situasjon, situasjonen for den koptiske kirken og dens selvforståelse. Også reiseleder Frode Fjeldbraaten ga oss grundig bakgrunnsmateriale gjennom artikler om kirkehistorie og den koptiske kirke.

Ved pyramidene hadde mange av ungdommene stor glede av å ri på kameler. I Kairo var vi i gamlebyen, *Coptic Cairo*, og så der den såkalte hengende kirke, som har røtter tilbake til 300-tallet og var den koptiske pavens hovedsete fra 1000-tallet til 1200-tallet. Ungdommene var imens på *Bible world*, et multimedialt opplevelsessenter for barn. Vi var også på det egyptiske museet. I Alexandria så vi det Snøhetta-tegnede biblioteket, riktignok bare fra utsiden, og en rekke utgravde ruiner fra romersk tid, blant annet katakomber (uten den kristne historien som Romas katakomber har) og en rekke «klasserom» fra den tiden da Alexandria var et viktig senter for lærdom og filosofi.

Egypts historie er rik. Men for meg gjorde møtet med forfall, korrupsjon, søppel, sosial ulikhet og vissheten om voldens plass i dette samfunnet, et minst like stort inntrykk.

Å være på tur sammen skaper et helt spesielt fellesskap! Jeg vil huske all sangen i bussen og i kirka på Anafora, humoren, stemningen og de gode samtalene.

Etter hjemkomsten har jeg formidlet inntrykkene jeg fikk på følgende måter:

- Familiegudstjeneste i Lillesand: Fortellingstale med bilder.

- Tacofredag for familier i Lillesand: En variant av samme.

- Vi synger julen inn i Høvåg: Her var det riktignok ikke meg, men turens yngste deltaker på 11 år, som fortalte og viste bilder. Han gjorde en flott innsats!

- Frispark i Dagen

- Nevnte andakter i Fædrelandsvennen

- Reportasje i Misjonstidende: Her var min sønn i fokus. Han fikk turen i konfirmasjonsgave av oss foreldre. Det var bilde av ham med foreldre, og jeg ble sitert som en av flere.

Høvåg menighetsråd har besluttet å forlenge misjonsprosjektet i Høvåg i to år, siden flere i menigheten nå har besøkt prosjektene. I 2024 vil jeg bruke mine erfaringer på de gudstjenestene og trosopplæringstiltakene hvor misjonsprosjektet er i fokus. Jeg er overbevist om at møtet med den koptiske kirke er og vil være til velsignelse, inspirasjon og utfordring for mange i vårt land og våre menigheter. Inntrykkene fra turen blir med meg i lang tid fremover.

Kathrine Tallaksen Skjerdal